‘Stem met jou verstand,’ vra DA se SteenhuisenDA-leier John Steenhuisen by die party se saamtrek in Johannesburg. (Foto; DA) Met net meer as ŉ week voordat Suid-Afrikaners op 1 November hul kruisies in die plaaslike regeringsverkiesing gaan trek, het die amptelike opposisie Saterdagoggend op Mary Fitzgerald-plein in Johannesburg saamgetrek. “Dit gaan jou ŉ paar sekondes in die stembus neem om jou kruisie te trek en jou stempapier te vou, maar die keuse wat jy uitoefen gaan jare lank blywend wees,” het DA-leier John Steenhuisen aan die skare gesê. Hy het mense gemaan om mooi na te dink oor aan wie hulle hul steun gee en het mense gevra om met hul verstand te stem. “Vergeet vir ŉ oomblik van al die emosionele pleidooie van partye wat smeek vir lojaliteit omdat hulle een keer, lank gelede, ŉ rol in die vryheidstryd gespeel het. “Vergeet van die splinternuwe partye wat kort voor elke verkiesing oornag soos ŉ plaat paddastoele verskyn en dan weer net so vinnig verdwyn. “Vergeet van die klein partye wat net nie die getalle het hom jou behoorlik te verteenwoordig nie en beslis ook nie die getalle het om die ANC en EFF uit te hou nie. “En vergeet van dinge soos onafhanklike kandidate wat nie vir enige spesifieke, waardes, beleid of manifesaanbiedinge staan nie en nie vir enigiets aanspreeklik gehou word as die stemme gemaak is nie. “Stem slim, stem met jou verstand,” het Steenhuisen gesê. DA-ondersteuners by die party se saamtrek in Johannesburg. (Foto: DA) Hy sê die komende verkiesing gaan oor dienslewering, die instandhouding van infrastruktuur en om aanspreeklik te wees vir elke sent staatsgeld wat bestee word. Steenhuisen sê dienslewering het reeds in tientalle munisipaliteite landwyd in duie gestort en 107 van Suid-Afrika se 278 munisipaliteite het óf reeds ineengestort óf staan op die rand van ineenstorting. “Dit is ŉ ramp vir die miljoene Suid-Afrikaners wat geen ander keuse het as om in die mislukte munisipaliteite te bly nie.” Die DA-leier het verwys na gebiede waar rioolvuil onder ANC-geleide munisipaliteite in die strate afstroom of in strome en riviere gepomp word, kragonderbrekings wat dae lank duur, en watertekorte wat niks met droogtes of damvlakke te doen het nie. “Ek het die verrotting en verval in ANC-geleide dorpe gesien en dit is verskriklik. Niemand behoort dit te aanvaar nie.” Steenhuisen het die verval in talle munisipaliteite vierkant voor die deur van die ANC gelê en sê dié party plaas deurlopend sy eie belang voor dié van die mense wat hy veronderstel is om te dien. Hy sê die DA kan betroubare dienste lewer, en dat mense meer geneig is om toegang tot water, krag en gereelde vullisverwydering te hê as hulle in ŉ DA-beheerde munisipaliteit woon. “Gee ons vyf ononderbroke en vasberade jare om finansies te stabiliseer, korrupsie uit te roei en dienslewering weer op dreef te kry. As daardie vyf jaar jou oortuig dat die DA vertrou kan word, kan ons oor nog vyf jaar daarna praat. Dit is hoe ŉ volwasse demokrasie veronderstel is om te werk.” Volgens hom hoef niemand lewenslank lojaal aan ŉ party te bly nie en dat niemand ŉ party hul stem skuld bloot oor hul ras, taal of kultuur nie. Lees John Steenhuisen se volledige toespraak hier